Folketing
2005-02-24

Jeg må så ud fra det her svar konstatere, at regeringens program i høj grad er fup, for fakta er jo, at uddannelsesmulighederne for en lang række unge i øjeblikket er blevet mindre. Uddannelsesgarantien inden for de erhvervsfaglige uddannelser er faldet med 75 pct., fordi muligheden for at få praktik på skolen på en række områder, hvor der er meget, meget gode beskæftigelsesmuligheder efterfølgende, er forsvundet. Det gælder f.eks. for de mange unge, der gerne vil være tømrere eller automekanikere. Det er steder, hvor der er meget gode beskæftigelsesmuligheder. Der må vi så bare konstatere, at regeringens svar til de unge og deres forældre, der inden for den næste måned skal vælge, hvilken uddannelse de gerne vil have, er: Hvis du ikke kender en, der kan tage dig i lære, må du hellere vælge noget andet, eller også må du finde noget helt andet at lave, for den uddannelse kan du ikke få, selv om beskæftigelsesmulighederne er gode, fordi regeringen har lukket kassen i. Det synes jeg er en ærgerlig besked for unge, der gerne vil i gang med en uddannelse. (Kort bemærkning).